Na temelju članka 15. stavka 2. Zakona o javnoj nabavi („Narodne novine“ broj 120/16, 114/22 i 48/26) i članka 30. Statuta Općine Kaptol („Službeni glasnik Općine Kaptol“ broj 02/21 i 06/22), Općinsko vijeće Općine Kaptol na svojoj 08. sjednici održanoj dana ___ kolovoza  2026. godine, donijelo je  

PRAVILNIK O PROVEDBI POSTUPAKA 
JEDNOSTAVNE NABAVE


I. OPĆE ODREDBE
Članak 1.
(1) Ovim se Pravilnikom uređuju pravila, uvjeti i postupci jednostavne nabave roba, radova i usluga koje provodi Općina Kaptol (u daljnjem tekstu: Naručitelj) za koje sukladno odredbama Zakona o javnoj nabavi ne postoji obveza provedbe postupaka javne nabave.
(2) Nabava se ne smije dijeliti niti procijenjena vrijednost određivati s ciljem izbjegavanja primjene ovoga Pravilnika ili Zakona o javnoj nabavi.
(3) Sukladno ažuriranim zakonskim pragovima, ovaj se Pravilnik primjenjuje na:
· nabavu robe i usluga procijenjene vrijednosti manje od 50.000,00 eura bez PDV-a,
· nabavu radova procijenjene vrijednosti manje od 100.000,00 eura bez PDV-a.

Članak 2.
Nabave procijenjene vrijednosti do 5.000,00 eura bez PDV-a mogu se provoditi izdavanjem narudžbenice ili sklapanjem ugovora te se ne planiraju zasebno u Planu nabave, osim ako posebnim aktom naručitelja nije drukčije određeno.

Članak 3.
Iznimno od članka 2. ovoga Pravilnika, za sve nabave roba, radova i usluga procijenjene vrijednosti do 200,00 eura bez PDV-a ne izdaje se narudžbenica, nego Naručitelj potvrđuje naručenu robu, radove ili usluge potpisom na ispostavljeni račun/e-račun.


II. NAČELA I SPRJEČAVANJE SUKOBA INTERESA
Članak 4.
Naručitelj je u primjeni ovoga Pravilnika obvezan poštovati načela javne nabave, a osobito načelo slobode kretanja robe, načelo slobode poslovnog nastana i načelo slobode pružanja usluga te načela koja iz toga proizlaze, kao što su načelo tržišnog natjecanja, jednakog tretmana, zabrane diskriminacije, uzajamnog priznavanja, razmjernosti i transparentnosti.

Članak 5.
Na sprječavanje sukoba interesa na odgovarajući se način primjenjuju odredbe Zakona o javnoj nabavi. Osobe uključene u pripremu i provedbu postupka obvezne su bez odgađanja prijaviti svaku okolnost koja može predstavljati sukob interesa općinskom načelniku.


III. PRIPREMA POSTUPKA I VRIJEDNOSNI PRAGOVI
Članak 6.
(Odluka i Stručno povjerenstvo)
(1) Za postupke nabave veće od 15.000,00 eura postupak nabave započinje Odlukom općinskog načelnika o početku postupka nabave te imenovanju stručnog povjerenstva za pripremu i provedbu postupka.
(2) Stručno povjerenstvo sastoji se od najmanje dva (2) člana. Preporučuje se, ali nije obvezno, da barem jedan član povjerenstva posjeduje važeći certifikat u području javne nabave.
(3) Iznimno od stavka 1. ovoga članka, Naručitelj je obvezan prije početka postupka nabave donijeti Odluku o početku postupka nabave i imenovanju povjerenstva ako provodi postupak nabave putem modula jednostavne nabave u EOJN RH, bez obzira na procijenjenu vrijednost nabave iz članka 7. ovoga Pravilnika.

Članak 7.
(Vrste postupaka)
(1) Postupci jednostavne nabave provode se ovisno o procijenjenoj vrijednosti nabave na jedan od tri načina: 

	R.br. 
	Vrsta postupka
	Roba i usluge (bez PDV-a)
	Radovi (bez PDV-a)
	Način provedbe


	1.
	Izravno ugovaranje
	do 15.000,00 EUR
	do 15.000,00 EUR
	Izdavanje narudžbenice ili sklapanje ugovora s jednim gospodarskim subjektom

	2. 
	Ograničeno prikupljanje ponuda
	od 15.000,01 do 25.000,00 EUR
	od 15.000,01 do 45.000,00 EUR
	Slanje poziva putem modula jednostavne nabave u EOJN RH

	3. 
	Javno prikupljanje ponuda
	od 25.000,01 do 49.999,99 EUR
	od 45.000,01 do 99.999,99 EUR
	Javna objava poziva u modulu jednostavne nabave u EOJN RH




IV. PROVEDBA POSTUPAKA JEDNOSTAVNE NABAVE
Članak 8.
(Izravno ugovaranje)
(1) Za nabavu procijenjene vrijednosti do 15.000,00 eura bez PDV-a postupak se provodi izravnim ugovaranjem s jednim gospodarskim subjektom. Narudžbenica ili ugovor izdaje se na temelju prethodno zatražene i zaprimljene ponude (putem e-maila, pošte ili osobne dostave).
(2) Naručitelj može u svrhu postizanja ekonomičnije cijene provesti javno prikupljanje ponuda ili ograničeno prikupljanje ponuda i kada su procijenjeni iznosi nabave niži od onih propisanih  člankom 7. ovog Pravilnika.

Članak 9.
(Ograničeno i Javno prikupljanje ponuda)
(1) Postupci čija je vrijednost veća od 15.000,00 eura obvezno se provode elektroničkim putem, korištenjem modula jednostavne nabave u Elektroničkom oglasniku javne nabave Republike Hrvatske (EOJN RH), te korištenjem elektroničkih sredstava komunikacije. U slučaju ograničenog prikupljanja ponuda, Naručitelj upućuje poziv za dostavu ponuda na najmanje tri (3) Gospodarska subjekta putem sustava.
(2) U postupcima ograničenog ili javnog prikupljanja ponuda, rok za dostavu ponuda ne može biti kraći od pet (5) kalendarskih dana od dana slanja poziva, osim u slučaju žurnosti iz članka 10.
(3) U postupcima ograničenog ili javnog prikupljanja ponuda, Naručitelj može u pozivu za dostavu ponuda odrediti razloge isključenja, uvjete sposobnosti i jamstva koji se primjenjuju sukladno odredbama Zakona o javnoj nabavi.
(4) U postupcima ograničenog ili javnog prikupljanja ponuda Naručitelj može uputiti poziv za dostavu ponuda i samo jednom gospodarskom subjektu u slučajevima i na način propisan člankom 10. ovoga Pravilnika.

Članak 10.
(Iznimke u EOJN RH)
(1) Iznimno od odredbi članka 9. ovoga Pravilnika kojima se propisuje obveza javne objave ili slanja poziva na najmanje tri (3) gospodarska subjekta, Naručitelj može u postupcima procijenjene vrijednosti veće od 15.000,00 eura uputiti poziv za dostavu ponuda samo jednom gospodarskom subjektu putem modula jednostavne nabave u EOJN RH u sljedećim slučajevima:
a) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni;
b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:
  1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe,
  2. ako iz tehničkih razloga predmet nabave može isporučiti samo određeni gospodarski subjekt, ili
  3. ako je to nužno radi zaštite isključivih prava, uključujući prava intelektualnog vlasništva;
c) ako postoji iznimna žurnost uzrokovana događajima koje Naručitelj nije mogao predvidjeti niti na njih utjecati.
(2) Razlozi za primjenu iznimke iz stavka 1. ovoga članka obvezno se navode i obrazlažu u modulu jednostavne nabave EOJN RH.

Članak 11.
(Neuobičajeno niska cijena)
Ako se cijena ponude čini neuobičajeno niskom, Naručitelj je obvezan od ponuditelja zatražiti pisano obrazloženje elemenata ponude. Ako ponuditelj ne dostavi prihvatljivo obrazloženje, Naručitelj će ponudu odbiti.


V. PREGLED, OCJENA PONUDA I PONIŠTENJE POSTUPKA
Članak 12.
(Kriteriji za odabir i pregled ponuda)
Kriterij za odabir ponude može biti najniža cijena ili ekonomski najpovoljnija ponuda. Kriterij određuje naručitelj u Pozivu za dostavu ponuda. Stručno povjerenstvo pregledava i ocjenjuje ponude, o čemu sastavlja Zapisnik o pregledu i ocjeni ponuda. Ako ponuda sadrži otklonjive nedostatke, Naručitelj može primijeniti institute pojašnjenja i upotpunjavanja ponude, sukladno odredbama Zakona o javnoj nabavi i praksi Državne komisije za kontrolu postupaka javne nabave.

Članak 13.
(Poništenje postupka)
Naručitelj će poništiti postupak jednostavne nabave u sljedećim slučajevima:
· ako nije zaprimljena nijedna ponuda,
· ako nakon pregleda i ocjene ponuda ne preostane nijedna valjana ponuda,
· ako su cijene svih valjanih ponuda jednake ili veće od procijenjene vrijednosti nabave, a Naručitelj ne može osigurati dodatna financijska sredstva,
· ako su postale poznate okolnosti zbog kojih ne bi došlo do pokretanja postupka da su bile poznate prije,
· iz drugih objektivnih i opravdanih razloga koje Naručitelj mora pisano obrazložiti.

VI. PRAVNA ZAŠTITA
Članak 14.
(Prigovor)
(1) Gospodarski subjekt koji ima ili je imao pravni interes za dobivanje ugovora u postupcima jednostavne nabave procijenjene vrijednosti veće od 15.000,00 eura, može podnijeti prigovor na radnje Naručitelja.
(2) Prigovor se podnosi općinskom načelniku putem modula jednostavne nabave u EOJN RH u roku od pet (5) dana od dana dostave Odluke o odabiru ili Odluke o poništenju postupka.
(3) Prigovor mora sadržavati najmanje: podatke o podnositelju prigovora, oznaku postupka, radnju Naručitelja na koju se prigovor odnosi, razloge prigovora i obrazloženje te dokaze.
(4) Općinski načelnik je dužan pisanim putem odgovoriti na prigovor u roku od pet (5) dana od dana zaprimanja urednog prigovora. Odgovor se dostavlja na način kako je i zaprimljen.
(5) Odgovor Naručitelja po prigovoru konačan je u postupku jednostavne nabave


VII. IZVRŠENJE, IZMJENE I RASKID UGOVORA
Članak 15.
(Izmjene ugovora i dodatni radovi, roba i usluge)
(1) Ugovor o jednostavnoj nabavi može se izmijeniti tijekom njegova trajanja (izvršenja) bez
provođenja novog postupka jednostavne nabave u slučajevima i pod uvjetima koji su na
odgovarajući način propisani Zakonom o javnoj nabavi za izmjene ugovora.
(2) Izmjene ugovora tijekom njegova izvršenja dopuštene su samo ako su posljedica okolnosti koje naručitelj nije mogao predvidjeti u trenutku pokretanja postupka nabave, ako se njima ne mijenja predmet nabave niti svrha ugovora te ako nisu posljedica pogrešno procijenjene vrijednosti ili naknadno utvrđenih potreba koje su se mogle predvidjeti.
(3) Ako bi zbog izmjene ugovora bila bitno izmijenjena priroda ili vrijednost nabave, naručitelj će provesti novi postupak jednostavne nabave sukladno ovom Pravilniku.

Članak 16.
(Raskid ugovora i jednostrani otkaz)
(1) Naručitelj ima pravo jednostrano raskinuti ugovor o jednostavnoj nabavi ili otkazati izdanu
narudžbenicu u slučaju kada odabrani ponuditelj ne ispunjava, neuredno ispunjava ili kasni s
ispunjenjem svojih ugovornih obveza, kao i u drugim slučajevima predviđenima propisima
kojima se uređuju obvezni odnosi.
(2) Obavijest o jednostranom raskidu ugovora ili otkazu narudžbenice dostavlja se
gospodarskom subjektu u pisanom obliku uz jasno navođenje razloga za raskid.
(3) Obavijesti o raskidu ugovora prethodi opomena o raskidu koju Naručitelj dostavlja Ponuditelju s obrazloženjem te uvjetima nastavka izvršenja ili raskida ugovora.


VIII. ZAVRŠNE ODREDBE
Članak 17.
Nakon donošenja i izvršnosti Odluke o odabiru, Naručitelj s odabranim ponuditeljem sklapa Ugovor o jednostavnoj nabavi ili izdaje narudžbenicu.

Članak 18.
Ovaj Pravilnik stupa na snagu osmoga dana od dana objave u Službenom glasniku Općine Kaptol, a primjenjuje se od 1. rujna 2026. godine. Stupanjem na snagu ovoga Pravilnika prestaje važiti Odluka o provedbi postupaka jednostavne nabave roba, radova i usluga („Službeni glasnik Općine Kaptol“ broj 01/25).

O P Ć I N S K O  V I J E Ć E   O P Ć I N E   K A P T O L


KLASA: 
URBROJ: 2177-5-1-26
Kaptol,   . kolovoz 2026.

PREDSJEDNIK: 

Mile Pavičić, ing. 
